《奉和颜使君真卿与陆处士羽登妙喜寺三癸亭》
唐代·皎然

秋意西山多，列岑萦左次。缮亭历三癸，疏趾邻什寺。

元化隐灵踪，始君启高诔。诛榛养翘楚，鞭草理芳穗。

俯砌披水容，逼天扫峰翠。境新耳目换，物远风烟异。

倚石忘世情，援云得真意。嘉林幸勿剪，禅侣欣可庇。

卫法大臣过，佐游群英萃。龙池护清澈，虎节到深邃。

徒想嵊顶期，于今没遗记。

作者简介：僧皎然（730-799），俗姓谢，字清昼，湖州（浙江吴兴）人，是中国山水诗创始人谢灵运的十世孙，唐代著名诗人、茶僧，吴兴杼山妙喜寺主持，在文学、佛学、茶学等方面颇有造诣。与颜真卿、灵澈、陆羽等和诗，现存皎然470首诗。多为送别酬答之作。情调闲适，语言简淡。皎然的诗歌理论著作《诗式》。